Minister betaal skulderkenningsboete | Maroela Media
Minister Stella Ndabeni-Abrahams het 'n skulderkenningsboete betaal vir haar oortreding van die afsonderingstydperkregulasies.
Volgens Phindi Mjonondwane, woordvoerder van die Nasionale Vervolgingsgesag (NVG), het Ndabeni-Abrahams, minister van kommunikasie en digitale tegnologie, op 21 April 'n skulderkenningsboete van R1 000 betaal.
Ndabeni-Abrahams is aangekla van die oortreding van regulasie 11(B) van die Wet op Rampbestuur. Volgens Mjonondwane is die skulderkenningsboete deur die senior landdros in die Tshwane-landdrosdistrik bepaal.
"Die NVG bly daartoe verbind om geregtigheid sonder vrees, guns of vooroordeel te laat geskied. Hierdie straf moet 'n boodskap stuur dat alle burgers gelyk is voor die reg."
Ndabeni-Abrahams is vroeër deur pres. Cyril Ramaphosa vir twee maande op spesiale verlof geplaas nadat 'n foto van haar, waar sy saam met vriende middagete nuttig, op sosiale media versprei is. Een van dié verlofmaande is onbetaald.
Ramaphosa het Ndabeni-Abrahams ook beveel om die land om verskoning te vra. Sy het kort daarna in 'n video wat op sosiale media geplaas is, om verskoning gevra omdat sy die bepalings van die staat van algehele afsondering verontagsaam het.
Sy het ook gesê dat die streng bepalings 'n "nodige ingryping is om die verspreiding van 'n virus wat reeds verwoesting in talle lande gesaai het, te bekamp".
algehele afsondering In die nuus Stella Ndabeni-Abrahams
Lekker,maar ander word R5000 beboet..
As sy strafregtelik aangekla is en skuld erken het moet sy dan ook mos nou n misdaad rekord he. Net R1000, nie R5000 nie?
Die boete is n druppel in die emmer in vergelyking met dit wat hul maandeliks verdien, dubbele standaarde.